<classify> Matola alitangaza kujiondoa kuwa msaidizi wa Kerr, kwa madai ya kutokuwa na maelewano mazuri na kocha huyo raia wa Uingereza, na kusema haoni mafanikio yoyote kwa timu hiyo chini ya kocha huyo.Akizungumza na gazeti hili, Kerr ambaye jana asubuhi alikiongoza kikosi chake kwa mara ya kwanza bila ya Matola, bali akiwa na kocha wa makipa, Idd Salim alisema kuondoka kwa Matola si tatizo, huku akiongeza kuwa, Simba ni taasisi kubwa inayoweza kufanya kazi pasipo kumtegemea mtu mmoja.Sioni kama kuna tatizo kuondoka kwa Matola, Simba ni taasisi kubwa ambayo haihitaji mafanikio kwa kumtegemea mtu mmoja ninachoamini kama kocha ni kuipa mafanikio timu hii kwa kushirikiana na viongozi wa benchi la ufundi waliopo, alisema Kerr.Alisema kwa miezi mitano aliyokuwa nchini kimetosha kujua mazingira halisi ya timu hiyo na maisha ya wachezaji, hivyo haoni kama kuna kitu kitakachomzuia kuipa mafanikio Simba yenye kiu ya kurejesha heshima kwa kupata moja ya tiketi za michuano ya kimataifa baada ya kuikosa kwa miaka mitatu mfululizo.Alisema amesikia mengi yakisemwa na Matola kuhusu mahusiano yao, lakini yeye kama kocha mwenye weledi, hawezi kuyazungumzia mambo hayo na ataendelea kuteleza majukumu yake kwa ajili ya kupigania mafanikio ya Simba.Katika maisha yangu ya ukocha nimeshawahi kufanya kazi bila kuwa na msaidizi na mambo yalikwenda vizuri hata hapa Simba nimechukua pointi sita Tanga kwenye mechi mbili za awali bila Matola, kwa hiyo kuondoka kwake sidhani kama ndiyo kufanya vibaya kwa timu, alisema.Kocha huyo amewataka mashabiki wa Simba kuondoa hofu na kuendelea kuipa sapoti timu yao huku wakiwa na imani naye pamoja na viongozi waliopo akiamini wana uwezo mkubwa wa kuifikisha timu hiyo kwenye levo za juu ikiwepo kuipa ubingwa wa Tanzania Bara msimu huu.Simba imeanza mazoezi jana kwenye viwanja vya Chuo Kikuu Dar es Salaam kujiandaa na mechi za Ligi Kuu, iliyopangwa kuendelea Desemba 12 ambapo timu hiyo itapambana na Azam Uwanja wa Taifa Dar es Salaam.  <topic>: michezo 